હું અવાક થઈ ગઈ. ‘હે ભગવાન, મને આશ્વાસન આપનારી નેહાની માતાને હું કેવી રીતે આશ્વાસન આપીશ ? શું આતંકવાદીઓના શરીરમાં ઈશ્વરે લાગણીહીન હૃદય મૂક્યું હશે કે હૃદય હશે જ નહીં ? એમનાં માતાપિતા કે સંતાનો નહીં હોય ? કોઈ વાર પોતાને આ સ્થિતિમાં મૂકીને એ વિચારી તો જુએ. માત્ર ચાર-પાંચ કલાક મારી દીકરીના કોઈ સમાચાર ન મળતાં મારો જીવ અદ્ધર થઈ ગયો હતો તો નેહાનાં માતાપિતા, ભાઈ-બહેન તેમજ બૉમ્બબ્લાસ્ટનો ભોગ બનેલા એવા અનેકોના શું હાલ થતા હશે !